זרזיר סגול-גב

**זרזיר סגול-גב** (שם מדעי: *Cinnyricinclus leucogaster*, שם עממי: Violet-backed Starling או Amethyst Starling) הוא סוג ובו מין יחיד של ציפור שיר ממשפחת הזרזיריים. זהו זרזיר קטן (אורכו 17–18 ס"מ) וזכרי מין זה בולטים בצבע הסגול המתכתי והעז של גבו וראשו וזנבו, ובבטנו הלבנה, בעוד שהנקבות הן בצבעי חום ואפור מפוספסים ובטן לבנה. הוא נפוץ באפריקה שמדרום לסהרה ובתי הגידול שלו הם יערות, חורשות וסוואנות. הוא מבלה את רוב זמנו על עצים ובקושי נמצא על הקרקע.

## תיאור

מדובר בזרזיר קטן, אורכו 17–18 סנטימטר בלבד ומשקלו 39–56 גרם. זרזיר זה בולט בדו-צורתיות זוויגית: הזכר צבוע בצבעים עזים, ראשו, כנפיו וגבו הם בצבע סגול מתכתי עז עם גוני כחול וגחונו לבן; ואילו הנקבה היא בצבעי הסוואה כאשר הראש, הגב והכנפיים בגווני חום, אפור ולבן בדוגמאות פסים, כתמים ונקודות, ובטנה לבנה. בשני הזוויגים העיינים הם בעלי קשתית צהובה והמקור והרגליים בצבע שחור.


File:Cinnyricinclus leucogaster, Pilanesberg 1.jpg|זכר של זרזיר סגול-גב
File:Violet-backed starling (Cinnyricinclus leucogaster verreauxi) female.jpg|נקבה של זרזיר סגול-גב
File:Violet-backed starling Toledo Zoo 8.18 DSC 0247 2.jpg|זכר בגן החיות בטולדו
File:Violet-backed Starlings (Cinnyricinclus leucogaster) male ... (45928227544).jpg|זכרים על עץ


## התנהגות ואורח חיים

הזרזיר סגול-הגב הוא אוכל-כל ניזון מפירות, זרעים ופרוקי-רגליים. לעיתים הוא צד חרקים במעופם. את עיקר מזונו הוא מוצא בצמרות העצים ורק לעיתים רחוקות הוא משחר אחר מזון בקרקע.

את הקן הוא בונה בגומחה בעץ, בגובה מספר מטרים מעל הקרקע. הוא בונה אותו מעלים ירוקים וצואה. הנקבה מטילה בין 2 ל-4 ביצים בצבע כחול בהיר עם נקודות אדמדמות-חומות. היא דוגרת על הביצים במשך 12–14 ימים. הזכר עוזר בגידול והאכלת הגוזלים, שפורחים מהקן כעבור 21 יום. עונת הרבייה משתנה בארצות שונות באפריקה, בהתאם למשקעים ועונות השנה. באפריקה הדרומית היא בין אוקטובר לינואר אך מצפון לקו המשווה היא באביב, בין מרץ למאי ולפעמים עד יולי.

## תפוצה ובית גידול

הזרזיר סגול-הגב הוא ציפור נפוצה באפריקה שמדרום לסהרה ונמצא בבתי גידול רבים למעט יערות הגשם של אגן הקונגו והאזורים הצחיחים של דרום-מזרח אפריקה. בתי הגידול האופייניים לו הם יערות, חורשות, סוואנות ושדות עם עצים. באזורים הרריים הוא מצוי עד לגבהים של 2,100 מטר.

## טקסונומיה

שם הסוג *Cinnyricinclus* הוא הלחם של קיכלי (cinclus) וצופית (Cinnyris) בצורה שמרמזת על צבעו המתכתי הבוהק: "קיכלי [בוהק כמו] צופית". שם המין *leucogaster* פירושו ביוונית עתיקה "בטן לבנה" (לבן = leukos, בטן = gaster).

כיום מוכרים שלושה תת-מינים במין זה:
* *C. l. leucogaster* (Boddaert, 1783) – נמצא בסנגל, גמביה עד אתיופיה, קניה וטנזניה.
* *C. l. arabicus* Grant, CHB & Mackworth-Praed, 1942 – נמצא בסודאן, סומליה וחצי האי ערב.
* *C. l. verreauxi* (Finsch & Hartlaub, 1870) – נמצא בדרום הרפובליקה הדמוקרטית של קונגו עד למערב טנזיה ודרומית עד לבוטסואנה וצפון מזרח דרום אפריקה ומוזמביק.

## קישורים חיצוניים

*  תמונות בפליקר: https://www.flickr.com/photos/gerdavs/45671585254/,https://www.flickr.com/photos/76392710@N04/31986496933/, https://www.flickr.com/photos/gerdavs/48995948456/, https://www.flickr.com/photos/micguti/49175571716/, https://www.flickr.com/photos/jaypacker/49597797878/, https://www.flickr.com/photos/69510198@N03/52681120912/, https://www.flickr.com/photos/22918294@N04/3800621820/, https://www.flickr.com/photos/johnson163/15799361316/, https://www.flickr.com/photos/137494906@N04/46712466882/, https://www.flickr.com/photos/michaelheyns/31616805127/, https://www.flickr.com/photos/michaelheyns/31616805127/, https://www.flickr.com/photos/lawrenceneo/9727829655/

## הערות שוליים

קטגוריה:בעלי חיים שתוארו ב-1783
קטגוריה:טקסונים שתוארו בידי פיטר בודארט
קטגוריה:זרזיריים